Jelaskan Kerjaya Seni dari Eja dalam bahasa melayu

Drama Rahsia Demi Rahsia yang ditayangkan pada 1999 memperkenalkan nama Eja kepada peminat drama tanahair. Lakonannya bersama Mahmud Ali Bashah itu menarik perhatian penonton dalam sekelip mata. Setelah itu, nama Eja menjadi pilihan ramai penerbit untuk drama-drama popular seperti Salam Taj Mahal (2000) bersama Rashidi Ishak dan Kiranya Aku Tahu (2001) bersama Rosyam Nor untuk Slot Identiti di TV3. Populariti Eja mula menaik setelah menjadi gadis pembuka kotak huruf dalam program kuiz Roda Impian bersama pengacara Halim Othman dan kemudian Hani Mohsin. Pada tahun 2001, Eja mula muncul di layar perak menerusi watak pembantu dalam filem arahan Along Kamaluddin berjudul Sara. Setelah itu Eja muncul dalam filem box office Anak Mami The Movie sebelum mengambil keputusan fokus kepada lakonan di kaca TV.

Telefilem "Cinta Kek dan Roti" lakonan bersama Hani mula menaikkan nama Eja ke tempat yang lebih kukuh sebelum disambar sekali lagi untuk berpasangan dengan Rosyam untuk dua drama yang cukup popular pada 2004 dan 2005 di Slot Samarinda iaitu Rindu Semakin Jauh dan Masih Ada Cinta. Popularitinya cukup hebat pada tahun itu sehingga memenangi anugerah Pelakon TV Wanita Popular di Anugerah Bintang Popular Berita Harian 2004.  Setelah itu Eja terus membintangi drama-drama dengan rating yang cukup bagus seperti Kalau Itu Takdirnya (2005) bersama Ahmad Idham, Mya Zara (2006) bersama Zulkifli Zain , Ako Mustapha dan Azhar Sulaiman, Seputeh Qaseh Ramadan (2006)  bersama Arash Mohamad dan Sadiq & Co (2007) bersama Aaron Aziz serta telefilem seperti Cahaya Hati juga bersama Aaron, Sanggar Saadah bersama Yusry Abdul Halim, Sirah bersama Nasir Bilal Khan dan Talkin Terakhir bersama Rashidi Ishak. Eja kembali muncul di layar perak menerusi  watak isteri peneroka Felda dalam filem Bilut (2006), jurutera awam dalam Kayangan (2007), wanita yang menjalinkan hubungan sulit dalam Sepi (2008) dan kakak kepada remaja black metal dalam Maut (2009) . Menerusi Bilut Eja mendapat pencalonan Pelakon Wanita Terbaik di Festival Filem Malaysia ke-21 dan menang Pelakon Pilihan SMS. Di Anugerah Bintang Popular Berita Harian, Eja terus dicalonkan dalam kategori Pelakon TV Wanita Popular dari 2005 hingga 2007.  Menerusi telefilem Mujahadah (2007), Eja menggondol anugerah Pelakon Wanita Terbaik di Anugerah Media Islam Malaysia . Projek-projek yang dijayakannya ketika itu berjaya meletakkan nama Eja sebagai pelakon wanita paling laris pada separuh kedua dekad 2000an.

Menjelang dekad 2010an, Eja memperlahankan kerjaya seninya bagi menumpukan perhatian kepada keluarga setelah melahirkan zuriat pertama pada 2010. Eja muncul dalam  beberapa drama popular dan beberapa projek filem. Filem Janin arahan M.Hitler Zami pada 2011 berjaya mengangkat Eja sebagai Pelakon Wanita Terbaik di Festival Filem Malaysia ke-24 dan Anugerah Skrin 2012 apabila lakonannya sebagai wanita yang mengalami kemurungan setelah keguguran anak dalam kandungan itu mendapat pujian ramai. Eja kemudian muncul dalam filem Manisnya Cinta Di Cappadoccia sebagai watak Aida, mangsa keganasan rumahtangga dan pesakit kanser . Beliau dicalonkan untuk Pelakon Pembantu Wanita Terbaik di Festival Filem Malaysia ke-27. Eja mengambil keputusan untuk memakai hijab sepenuhnya sebelum memulakan penggambaran filem ini .